钦定古今图书集成/明伦汇编/氏族典/第385卷 > 李靖
## 钦定古今图书集成/明伦汇编/氏族典/第385卷 > 李靖

按《唐书李靖传》：“靖字药师，京兆三原人。大业末，为马
邑丞。高祖击突厥，靖察有非常志，自囚上急变，传送
江都，至长安，道梗。高祖已定京师，将斩之，秦王为请，
得释，引为三卫，从平王世充，以功授开府。萧铣据江
陵，靖陈图铣十策，诏拜靖行军总管。武德四年，击破
之，铣降。靖入其都，以功封永康县公，检校荆州刺史。”
乃度岭至桂州，分道招慰，酋领冯盎等皆以子弟来
谒，南方悉定，授岭南抚慰大使。辅公祏据丹阳反，召
靖入朝东讨，李世𪟝等七总管皆受节度。靖将轻兵
至丹阳，公祏出走，擒之。江南平，置东南道行台，以为
行台兵部尚书。八年，突厥寇太原，为行军总管。太宗
践阼，授刑部尚书。突厥部种离畔，帝方图进取，以兵
部尚书为定襄道行军总管，率劲骑三千，繇马邑趋
恶阳岭，夜袭定襄，破之，进封代国公。颉利走保铁山，
遣使者谢罪。靖督兵疾进，斩万馀级，擒其子叠罗施，
杀义成公主。颉利亡去，为张宝相擒以献。于是斥地
自阴山北至大漠。进左光禄大夫，迁尚书右仆射。会
足疾，恳乞骸骨，乃授检校特进，就第。顷之，吐谷浑寇
边，以为西海道行军大总管。靖决策深入，遂逾积石
山，大战数十，残其国。吐谷浑伏允愁蹙自经死。靖更
立大宁王慕容顺而还，改卫国公。二十三年薨，谥曰
景武。子德謇嗣，官至将作少匠。坐善太子承乾，流岭
南，以靖故，徙吴郡。靖兄端，字药王，以靖功，袭永康公、
梓州刺史。